বিএনপি নেতার বিরুদ্ধে কবরস্থান দখলচেষ্টার অভিযোগ
কক্সবাজার শহরের কলাতলী বাইপাস সড়কের উত্তর জেলগেট এলাকায় আজিজ নামে এক বিএনপি নেতা পুরনো কবরস্থান দখলে মরিয়া হয়ে উঠেছেন বলে অভিযোগ উঠেছে। এলাকার মুরব্বিসহ নানা বয়সিদের কবরসমেত গোরস্থান জবর-দখলের হাত থেকে রক্ষায় জেলা প্রশাসনসহ সবার সহযোগিতা চেয়ে ডিসির কাছে সোমবার আবেদন করেছেন এলাকাবাসী।







এরপরই প্রতিবাদকারীদের বিরুদ্ধে উল্টো মামলা করে সমাজ সর্দারকে অপরাধী উল্লেখ করে মিথ্যা প্রচারণা চালাচ্ছে ভূমিদস্যু চক্রটি।




অভিযুক্ত বিএনপি নেতা আজিজুর রহমান বলেছেন, পাহাড় ও টিলা শ্রেণির এ জমি তার নামে রেজিস্ট্রিকৃত।
কিন্তু জেলা প্রশাসনের তথ্যমতে, জমিটি সরকারি খাস খতিয়ানের। গেল বর্ষা ও এর আগে ওই এলাকা হতে ঝুঁকিপূর্ণ বসবাসে থাকা বেশ কিছু পরিবারকে সরিয়ে এনেছিল প্রশাসন। 
কক্সবাজার সদর উপজেলার ঝিলংজা উত্তরণ এলাকার জেলগেট উত্তরপাড়ার বাসিন্দা মৃত দানু মিয়ার ছেলে সাহাব উদ্দীনের দেওয়া অভিযোগে জানা গেছে, জেলগেট উত্তরপাড়ায় প্রায় ১০ হাজার লোকের বাস। সমাজে বাস করা লোকজন মারা গেলে এলাকার মাঝখানে স্থাপন করা কবরস্থানে দাফন করা হয়।
দীর্ঘদিন ধরে এ প্রথা চলে এলেও সম্প্রতি পুরোনো কবরস্থানটি জবর-দখলে উঠেপড়ে লেগেছে কক্সবাজারের ভূমিদস্যু হিসেবে পরিচিত পাহাড় খেকো বিএনপি নেতা আজিজুর রহমান ওরফে অধ্যাপক আজিজ। তার নির্দেশে ২০-২৫ জনের একটি চক্র কবরস্থানের আশপাশের জমি দখলের সঙ্গে কবরস্থানটিও দখলে নিতে প্রচেষ্টা চালায়। স্থানীয় সমাজ নেতা ও জনপ্রতিনিধিরা তাদের দখলকাণ্ডে বাধা দিলে ভূমিদস্যুরা তাদের বিভিন্নভাবে দেখে নেওয়ার হুমকি দেয়। 
আরও উল্লেখ করা হয়, তাদের দখলকাণ্ড সহজ করতে স্থানীয় ওয়ার্ড মেম্বার ও সমাজের সভাপতি ইউনুসসহ কয়েকজনকে মিথ্যা মামলায় ফাঁসিয়ে দেওয়া হয়। অভিযুক্ত ভূমিদস্যু আজিজের নিকটাত্মীয় বিচার বিভাগ ও প্রশাসনের উচ্চস্তরে চাকরির সুবাদে প্রশাসন নিয়ন্ত্রণ করে দখলকাণ্ড নির্বিঘ্ন করছেন। পাহাড় কেটে প্লট করে মোটা অংকের টাকায় বিক্রি করেন। সরকারি কর্মকর্তা-কর্মচারীদের খুশি রাখতে বিনামূল্যে তাদেরও প্লট দেওয়ার জনশ্রুতি রয়েছে।
ঝিলংজা ইউনিয়ন পরিষদের (ইউপি) স্থানীয় ওয়ার্ড মেম্বার ও জেলগেট সমাজের সভাপতি মোহাম্মদ ইউনুস বলেন, সমাজের মানুষের ডাকে কবরস্থান রক্ষা করতে গিয়েছিলাম। এটা এখন আমার জন্য কাল হয়েছে। সমাজের লোকজনের মাঝে ভীতি সৃষ্টি করতে আমাকে প্রধান করে এলাকার নারী-পুরুষসহ আরও কয়েকজনের নামে মামলা করেছেন ভূমিদস্যু চক্রটি। 
অভিযোগের বিষয়ে জানতে চাইলে বিএনপি নেতা আজিজুর রহমান বলেন, পাহাড় ও টিলা শ্রেণির এ জমি আমার নামে রেজিস্ট্রিকৃত। কবরস্থান ও সমাজের কথা বলে ইউনুসরাই তা দখলের চেষ্টা করছেন। ওখানে আমি বাধা দিয়ে পুলিশ পাঠিয়ে ব্যবস্থা নিয়েছি।
পাহাড় কিভাবে রেজিস্ট্রি জমি হয়? আর ব্যক্তিজমি হলে প্রশাসন উচ্ছেদ অভিযান কেন চালিয়েছিল- এমন প্রশ্নের কোনো সদুত্তর দিতে পারেননি তিনি।
জানতে চাইলে জেলা প্রশাসক মুহাম্মদ শাহীন ইমরান বলেন, কবরস্থান জবর-দখল থেকে রক্ষার আবেদন বলে একটি অভিযোগ পেয়েছি। জায়গাটি সরকারি। এরপরও বিষয়টি খতিয়ে দেখা হচ্ছে।

কক্সবাজার শহরের কলাতলী বাইপাস সড়কের উত্তর জেলগেট এলাকায় আজিজ নামে এক বিএনপি নেতা পুরনো কবরস্থান দখলে মরিয়া হয়ে উঠেছেন বলে অভিযোগ উঠেছে। এলাকার মুরব্বিসহ নানা বয়সিদের কবরসমেত গোরস্থান জবর-দখলের হাত থেকে রক্ষায় জেলা প্রশাসনসহ সবার সহযোগিতা চেয়ে ডিসির কাছে সোমবার আবেদন করেছেন এলাকাবাসী।